b'\n_START_ARTICLE_\nJuozas Burneikis\n_START_SECTION_\nBiografija\n_START_PARAGRAPH_\n1949\xc2\xa0m. baig\xc4\x99s Vilkijos vidurin\xc4\x99 mokykl\xc4\x85, \xc4\xafstojo \xc4\xaf Kauno universitet\xc4\x85, 1954\xc2\xa0m. baig\xc4\x97 Kauno politechnikos institut\xc4\x85 (KPI), \xc4\xafgijo hidrotechnikos statybos in\xc5\xbeinieriaus kvalifikacij\xc4\x85. Apibendrin\xc4\x99s Nemuno metinio nuot\xc4\x97kio pasiskirstymo problemas 1961\xc2\xa0m. KPI apgyn\xc4\x97 technikos moksl\xc5\xb3 kandidato disertacij\xc4\x85. 1972\xc2\xa0m. geografijos moksl\xc5\xb3 daktaras. 1976\xc2\xa0m. akademikas._NEWLINE_Nuo 1954\xc2\xa0m. dirbo darb\xc5\xb3 vykdytoju \xc5\xa0iauli\xc5\xb3 valstybiniame statybos treste, nuo 1955\xc2\xa0m. \xc5\xa0iauli\xc5\xb3 miesto laikra\xc5\xa1\xc4\x8dio \xe2\x80\x9eRaudonoji v\xc4\x97liava\xe2\x80\x9c redakcijos Pramon\xc4\x97s skyriaus literat\xc5\xabros redaktorius. Nuo 1957\xc2\xa0m. dirbo Fizikini\xc5\xb3 ir technini\xc5\xb3 energetikos problem\xc5\xb3 institute (nuo 1990\xc2\xa0m. Lietuvos energetikos institutas). 1961\xe2\x80\x931987\xc2\xa0m. Hidroenergetikos, 1987\xe2\x80\x931994\xc2\xa0m. Energetikos kompleksini\xc5\xb3 tyrim\xc5\xb3 laboratorijos ved\xc4\x97jas. 1986\xe2\x80\x931991\xc2\xa0m. dar d\xc4\x97st\xc4\x97 Lietuvos \xc5\xbeem\xc4\x97s \xc5\xabkio akademijoje, nuo 1988\xc2\xa0m. profesorius.\n_START_SECTION_\nMokslin\xc4\x97 veikla\n_START_PARAGRAPH_\nJam vadovaujant parengta Lietuvos upi\xc5\xb3 nuot\xc4\x97kio reguliavimo ir vandens i\xc5\xa1tekli\xc5\xb3 panaudojimo schema, aktyviai dalyvauta pagrind\xc5\xbeiant Ma\xc5\xbeeiki\xc5\xb3 naftos perdirbimo gamyklos, Lietuvos elektrin\xc4\x97s, Ignalinos AE, Kruonio HAE ir kt. reik\xc5\xa1ming\xc5\xb3 energetikos objekt\xc5\xb3 statybos aik\xc5\xa1teles._NEWLINE_Reik\xc5\xa1mingiausias darbas\xc2\xa0\xe2\x80\x93 Lietuvos upi\xc5\xb3 nuot\xc4\x97kio tyrimai, sukurta metodika sezoniniam upi\xc5\xb3 nuot\xc4\x97kio reguliavimui skai\xc4\x8diuoti, i\xc5\xa1nagrin\xc4\x97tos praktin\xc4\x97s nuot\xc4\x97kio reguliavimo tvenkiniais galimyb\xc4\x97s. Atliktus tyrimus apibendrino geografijos moksl\xc5\xb3 habilituoto daktaro disertacijoje \xe2\x80\x9eLietuvos TSR upi\xc5\xb3 nuot\xc4\x97kio reguliavimas\xe2\x80\x9c, kuri\xc4\x85 1972\xc2\xa0m. apgyn\xc4\x97 Vilniaus universitete.  \xc5\xa0ie tyrimai sudar\xc4\x97 palankias prielaidas statyti tvenkinius, kompleksi\xc5\xa1kai ir racionaliai naudoti vandens i\xc5\xa1teklius. V\xc4\x97liau buvo parengta vandens \xc5\xabkio balanso sudarymo metodika, kuria remiantis atlikta racionalaus vandens i\xc5\xa1tekli\xc5\xb3 naudojimo iki 2000\xc2\xa0m. prognoz\xc4\x97, nustatytos pagrindini\xc5\xb3 miest\xc5\xb3 apr\xc5\xabpinimo vandens i\xc5\xa1tekliais kryptys._NEWLINE_Nuo 1987\xc2\xa0m. \xc4\x97m\xc4\x97si spr\xc4\x99sti naujas aktualias energetikos problemas, tai: racionalus energijos i\xc5\xa1tekli\xc5\xb3 naudojimas, ma\xc5\xbe\xc5\xb3j\xc5\xb3 hidroelektrini\xc5\xb3 ekonominis efektyvumas, bendra vandens i\xc5\xa1tekli\xc5\xb3 naudojimo koncepcija, gamtosaugos ir ekologiniai energetikos objekt\xc5\xb3 eksploatavimo aspektai, mokes\xc4\x8diai u\xc5\xbe gamtos i\xc5\xa1teklius bei aplinkos ter\xc5\xa1im\xc4\x85 ir kt. Tyrim\xc5\xb3 pagrindu 1993\xc2\xa0m. su kitais pareng\xc4\x97 Lietuvos nacionalin\xc4\x99 energetikos strategij\xc4\x85.'